ผมขอจั่วหัวรีวิวด้วยประโยคเด็ดซึ่งเป็นคำแปลของร้านนี้ที่ต้องการสื่อความเป็นตัวตนให้คนรู้จักกัน นั่นคือ A drink from Paradise...available on Earth ฟังดูแล้วคือเน้นเรื่องรสชาติของเครื่องดื่มเป็นหลักเลยดั่งอยู่บนสรวงสวรรค์ทีเดียวครับ

ร้านกาแฟแบรนด์นี้ถือว่าเป็นเจ้าแรกๆที่บุกเบิกธุรกิจร้านกาแฟแบบสมัยใหม่ในเมืองไทย คือนอกจากเมนูเครื่องดื่มที่เน้นพวกกาแฟแล้ว ยังมีให้บริการอาหารที่เน้นแบบจานด่วนจานเดียวทั้งอาหารไทย ฝรั่ง หรือฟิวชั่นด้วยครับ บรรยากาศร้านนั่งได้แบบสบายๆ โดยมีเจ้าของเป็นคนไทย ขยายสาขามากมายทั่วประเทศในปัจจุบันทั้งแบบที่บริษัทบริหารเป็นเจ้าของเองหรือขายแฟรนไชส์

[ที่ตั้ง:]

สาขาที่ CTW อยู่บนชั้น 6 โซนเอเทรียม บริเวณที่มีร้านอาหารหลายๆร้านติดกันเป็นโซนครับ พื้นที่สาขานี้ผมว่าค่อนข้างกว้างรองรับลูกค้าได้เยอะทีเดียว แบ่งเป็น 2 โซนคือ โซนด้านหน้าเน้นนั่งดื่มกาแฟหรือทานเบาๆ กับโซนด้านหลังร้านที่เน้นทานอาหารแบบจริงจังหน่อย

[เมนู:]

เมนูอาหารสำหรับที่ร้านนี้บางคนอาจคิดว่ามีเน้นเฉพาะพวกเครื่องดื่มอย่างกาแฟ (เมนูกาแฟแยกเฉพาะออกมาเล่มนึงเลย) แต่จริงๆแล้วที่ร้านมีอาหารจานเดียวให้เลือกสั่งหลายประเภทหลายเมนูมากครับ เช่น ข้าวผัดต่างๆ เมนูเส้นๆอย่างราดหน้า พาสต้าต่างๆ รวมถึงอาหารว่างหรือของทานเล่นเช่น ไส้กรอกค๊อกเทล น่องไก่บาร์บีคิว

สำหรับเรื่องราคานั้น พวกกาแฟราคาก็อยู่ประมาณ 69+ ถึง 99+บาท ซึ่งสูงกว่าร้านกาแฟแบรนด์นกแก้วที่หาได้ตามปั๊มปตท.ทั่วไป แต่ราคาไม่สูงเท่าร้านกาแฟแบรนด์จากเมืองนอกดังๆครับ ส่วนอาหารราคาต่อจานก็อยู่ประมาณเกือบร้อยถึงร้อยกว่าๆครับ


ครั้งนี้ที่ผมมาเน้นมานั่งหาเครื่องดื่มเย็นๆดื่มกับอาหารเล็กน้อยแต่ผมไม่ได้ทานเน้นดื่มกาแฟอย่างเดียวครับ ดังนั้นจะขอรีวิวเครื่องดื่มอย่างเดียวครับ ทั้งหมด 3 อย่างคือ

• Black Canyon Coffee หรือเรียกสั้นๆว่า กาแฟแบล็ค ถือว่าเป็น Signature ของทางร้านนี้เลยครับ ผมใช้การกดรหัสของ AIS เพื่อรับส่วนลดสำหรับเมนูเครื่องดื่มตัวนี้ ถ้าจำไม่ผิดเหลือ 69 บาท จริงๆแล้วเมนูนี้ก็คือ Latte แต่ที่พิเศษและจุดเด่นเป็นเอกลักษณ์คือจะมีการโรยผงกาแฟสำเร็จรูปที่ใช้ชงกับน้ำร้อนด้านบน ใส่มาในถ้วยทรงเตี้ยป้อมๆใบใหญ่ คหสต.ผมว่าเป็นกาแฟที่ไม่เน้นความเข้ม รสชาติออกนมเยอะไปหน่อย ส่วนความหอมพอใช้ได้ เมนูนี้ผมว่าไม่เหมาะกับคนที่ชอบกาแฟรสเข้มครับ

• Mexican Coffee (79 บาท) ใส่มาในแก้วรูปทรงแปลกคือรองเท้าบูธทรงสูง กาแฟตัวนี้รสชาติเข้มดีมาก เหมาะสำหรับคนทานกาแฟรสเข้มๆครับ

• Matcha Latte Frappe หรือมัทฉะผสมนมปั่น ใส่ในแก้วทรงสูงและบีบวิปครีมด้านบนสวยงามน่าดื่ม รสชาติเท่าที่ลองเล็กน้อยออกหวานๆหน่อย มันจากวิปครีม ใครทานชาเขียวน่าจะชอบครับ


สรุปผมคิดว่าร้านนี้เป็นร้านกาแฟที่รสชาติใช้ได้เลยครับ กาแฟหอมใช้ได้ ส่วนตัวผมคิดว่าดีกว่าร้านนกแก้วตามปั๊มทั่วไป ราคาสูงกว่าหน่อยแต่รสชาติดีกว่าครับ ถ้าเห็นร้านนี้ในปั๊มหรือจุดพักระหว่างทางต่างๆผมจะเลือกมาซื้อกาแฟร้านนี้ก่อนครับ ถ้าเป็นตามห้างที่มีตัวเลือกร้านกาแฟเยอะ ร้านนี้อาจจะเป็นตัวเลือกรองลงมาครับ ดังนั้นจึงให้ 4 ดาวครับ